अटारी बार्डर/अमृतसर। जहां देश की बात आती है वहां पर हम सभी भारतीय जाति-धर्म, पार्टी और विचारधारा से ऊपर उठ कर एक झंडे (राष्ट्रीय ध्वज) के नीचे आ जाते हैं और यही हमारी सबसे बड़ी ताकत है। लेकिन रविवार को जब देश का यही सबसे ऊंचा ध्वज स्थापित हो रहा था तो इस ऐतिहासिक समागम में सत्तारूढ़ सरकार के लोग एक नहीं हो सके।
इसका रस्मी उद्घाटन कैबिनेट मंत्री अनिल जोशी ने तो किया लेकिन इसमें न जोशी के विरोधी धड़े के भाजपाई शामिल हुए और ना ही भाईवाल पार्टी शिरोमणि अकाली दल (बादल) के नेता और मंत्री। इम्प्रूवमेंट ट्रस्ट की ओर से करीब एक साल के अंदर 3.50 करोड़ रुपए की लागत से इस प्रोजेक्ट को तैयार किया गया है। लेकिन तिरंगा झंडा फहराने के लिए आयोजित प्रोग्राम में ट्रस्ट के चेयरमेन को ही बुलाया नहीं गया।
ये भाजपाई नहीं दिखे
ध्वज स्थापना समागम में ज्यादातर लोग जोशी के खेमे से शामिल हुए थे। इसमें पार्षद नीलम बाला, उनके पति सुभाष पप्पू, पार्षद सुखमिंदर पिंटू, पार्षद अमन ऐरी, रीना जेटली, संजीव सिंगारी, अनिल मेहरा, संजीव खोसला, प्यारा लाल कपूर, पूर्व प्रधान कमल शर्मा आदि शामिल हुए थे।
जबकि भाजपा के जिला प्रधान राजेश हनी, इंप्रूवमेंट ट्रस्ट के चेयरमैन सुरेश महाजन, नगर निगम के मेयर बख्शीराम अरोड़ा, प्रो. लक्ष्मीकांता चावला, सांसद श्वेत मलिक तक नदारद रहे। हालांकि मलिक का कहना है कि उनको बुलाया गया था मगर शहर से बाहर होने के कारण नहीं पहुंच सके। देश को समर्पित इस प्रोग्राम में शिरोमणि अकाली दल के नेता भी नहीं शामिल हुए। इन लोगों का कहना है कि उनको मैसेज ही नहीं मिला। बुलाए न जाने के कारण हलका विधायक तथा कैबिनेट मंत्री गुलजार सिंह रणीके, अकाली दल के जिला प्रधान गुरप्रताप सिंह टिक्का तक नहीं पहुंचे।
ध्वज ही लगा, बाकी सब काम होना है
11 मार्च को विधानसभा चुनावों के नतीजों की घोषणा से पहले वाघा बाॅर्डर पर 357 फीट ऊंचा तिरंगा झंडा फहरा दिया गया, लेकिन प्रोजेक्ट के अनुसार काम अधूरा पड़ा हुआ है। तिरंगा झंडा लगाने के लिए तैयार किए गए प्लेटफार्म को टाइलें, स्टील की ग्रिल अौर मिट्टी की ग्राउंड को पक्का करने के लिए इंटरलॉकिंग टाइलें लगाने का काम अधूरा पड़ा हुआ है। इसके अलावा झंडे के पोल को खड़ा रखने के लिए लोहे की तारे बांधने का भी पूरा नहीं हुआ।
hin_Deva hin_Deva awa_Deva bho_Deva hin_Deva hin_Deva hin_Deva